黄庭坚
至乐词寄黄几复
余泛观於天下兮，何者乐而谁者足忧。
忧於窘窘不得兮，乐尽万物而无求。
翫声色而弊形性兮，维造化之螟蠹。
将逍遥炉锤之外兮，尚何俛首而婴此细故。
百年存亡得失兮，吾既视奕棋与摴蒲。
寒暑浅夜极则迁兮，有满则有虚。
应龙之不拘系乎，宁与羸马帖耳而求刍。
云升雨降兮，上下有无。
入与神会兮，出与化俱。
无对於天下兮，制命在予。
贾群嚣而我静兮，岂其跨一世以求直。
乃有德人相与友兮，忘我於忘言之域。
廓宇宙以为量兮，奚自适而不通，遂风休而水释。